《感兴三首 其三》
宋代·苏舜钦

瞽说圣所择，愚谋帝不罪。况乎言有文，白黑时利害。

前日林书生，自谓胸臆大。潜心摭世病，荣成谓可卖。

投颡触谏函，献言何耿介。云昨见凶星，上帝下警戒。

意若日昏㧻，出处恣蜂虿。安坐弄神器，开门纳珍贿。

宗支若系囚，亲亲礼日杀。大臣尸其柄，咋舌希龙拜。

速速伐虎丛，无使自沈瘵。陛下幸察之，聪明即不坏。

如忽贱臣言，不瞬防祸败。一封朝飞入，群目已睚眦。

力夫暮塞门，执缚不容喟。十手捽其胡，如负杀人债。

幽诸死牢中，系灼若龟蔡。亦既下风指，黥而播诸海。

长途万馀里，一钱不得带。必令朝夕閒，渴饥死于械。

从前有口者，蹜脰如气鞴。独夫已去除，易若吹糠粺。

奈何上帝明，非德不可盖。倏忽未十旬，炎官下其怪。

乙夜紫禁中，一燎不存芥。天王下床走，仓猝畏挂碍。

连延旧寝廷，顿失若空寨。明朝黄纸出，大赦遍中外。

嗟乎林书生，生命不可再。翻令凶恶囚，累累受恩贷。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。